FI Euroopan unionin virallinen lehti C 279/19

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

(2007/C 279/08)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

9 artiklassa ja 17 artiklan 2 kohdassa tarkoitettu muutoshakemus

”ÉPOISSES”

EY nro: FR/PDO/117/0118/07.09.2004

SMM SAN

1. Eritelmän otsake, johon muutos vaikuttaa

Tuotteen nimi Tuotteen kuvaus Maantieteellinen alue Alkuperätodisteet Tuotantomenetelmä Yhteys maantieteelliseen alkuperään Merkinnät Kansalliset vaatimukset Muu [täsmennettävä]

2. Muutosten tyyppi

Yhtenäisen asiakirjan tai yhteenvedon muutos Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutokset

Haettujen muutosten yleisenä tavoitteena on tehdä kaikki tarkennukset, joita tarvitaan maidon ja itse tuotteen tuotantoedellytysten tiukentamiseksi.

Näiden muutosten avulla tuotteen yhteyttä sen maantieteelliseen alueeseen saadaan tiivistettyä, tuotteen ominaisuudet voidaan säilyttää paremmin ja pystytään paremmin estämään virheelliset menetelmät.

Tuotantomenetelmä

Lisätään seuraava kohta: ”Epoisses-juuston valmistuksessa käytetään pelkästään Brune-, Montbéliarde- tai Simmental Française -rotuisten lehmien maitoa. Niillä tiloilla, jotka eivät täytä tätä edellytystä, on 31 päivään joulukuuta 2009 saakka aikaa ryhtyä noudattamaan sitä”.

Selitys: Paikallisten rotujen avulla Epoisses-juuston yhteys maantieteelliseen alueeseen tiivistyy. Joillakin tiloilla tämä toimenpide johtaa kuitenkin huomattaviin muutoksiin. Tämän vuoksi edellytyksen noudattamiselle haetaan siirtymäaikaa.

Lisätään seuraavat kohdat:

”Lehmien keskimääräisestä vuotuisesta rehumäärästä vähintään 85 prosenttia kuiva-aineen painosta on peräisin maantieteelliseltä tuotantoalueelta.”

”Päivittäisestä rehuannoksesta vähintään 80 prosenttia kuiva-aineen painosta on peräisin edellä mainitulta maantieteelliseltä tuotantoalueelta.”

”Perusannos, maatalouden rinnakkaistuotteita lukuun ottamatta, on peräisin edellä mainitulta maantieteelliseltä tuotantoalueelta.”

”Täydennysrehua on alle 30 prosenttia kokonaisannoksesta kuiva-aineen painosta laskettuna.”

”Nurmiruokinnan alusta vähintään 15 päivään kesäkuuta asti lypsylehmiä ruokitaan pääosin laidunruokinnalla tai jakamalla nurmirehua. Nurmen osuus on vähintään 50 prosenttia perusannoksesta. Nurmiala on tuotannossa olevaa lypsylehmää kohden vähintään 20 aaria, vihantarehuruokinnassa 15 aaria. Kuivana säilötyn rehun (jonka kuiva-ainepitoisuus on yli 85 prosenttia) ja pyöröpaalatun heinän osuus on muina aikoina vähintään 30 prosenttia perusannoksesta.”

”Perusannokseen ei saa sisällyttää ravintoaineita, jotka voivat vaikuttaa epäsuotuisasti maidon tai juuston tuoksuun tai makuun taikka hyytymiseen tai jotka voivat aiheuttaa bakteriologisen saastumisen riskin.”

Selitys: Antamalla lypsylehmien ruokinnasta ohjeet halutaan tiivistää juuston yhteyttä maantieteelliseen alueeseen. Yksi tärkeimmistä tekijöistä on se, että rehu on suurimmaksi osaksi peräisin maantieteelliseltä tuotantoalueelta.

Lisätään seuraavat kohdat:

”Maidon tiivistäminen veden osittaisella poistamisella ennen hyytymistä on kielletty.”

”Maitoraaka-aineiden lisäksi maidossa tai valmistuksessa sallitaan ainesosina, valmistuksen apuaineina tai lisäaineina ainoastaan juoksutin, vaarattomat bakteeriviljelmät, hiivat ja jalohomeet sekä suola.”

”Maito voidaan juoksuttaa ainoastaan juoksuttimella.”

”Maitoraaka-aineiden, keskeneräisten tuotteiden, juustomassan ja tuoreen juuston säilytys miinusasteessa on kiellettyä.”

”Tuoreen ja kypsytettävän juuston säilytys suojakaasussa on kielletty.”

Selitys: Juuston käsittelyyn ja lisäaineisiin on tähän mennessä sovellettu yleistä säännöstöä. Uudet tekniikat, joista osa liittyy käsittelyyn ja lisäaineisiin, kuten mikrosuodatus, maidon osittainen tiivistäminen tai kypsytyksessä käytetyt entsyymit, voivat vaikuttaa alkuperänimityksellä suojattujen juustojen ominaisuuksiin. Erityisesti tietyt entsyymilisäaineet eivät vaikuta asianmukaisilta, kun alkuperänimityksellä suojattujen tuotteiden keskeiset ominaisuudet halutaan säilyttää.

Sen vuoksi kunkin alkuperänimityksen eritelmän kohdassa ”tuotantomenetelmä” on täsmennettävä nykyiset maitoon ja juustonvalmistukseen liittyvät, käsittelyä ja lisäaineita koskevat käytännöt, jotta uudet käytännöt eivät vaikuttaisi haitallisesti alkuperänimityksellä suojattujen juustojen ominaisuuksiin.

Yhteys maantieteelliseen alkuperään

Lisätään seuraava kohta: ”Brune-, Montbéliarde- ja Simmental Française -rodut nivoutuvat maidontuotannon paikalliseen ja historialliseen perinteeseen ja ovat sopeutuneet luonnonympäristöönsä” .

Selitys: Säännösten tarkoituksena on tiukentaa yhteyttä maantieteelliseen alueeseen suosimalla siirtymistä takaisin paikallisten rotujen käyttöön.

YHTEENVETO

NEUVOSTON ASETUS (EY) N:o 510/2006

”EPOISSES”

EY nro: FR/PDO/117/0118/07.09.2004

SAN ( X ) SMM ( )

Tässä yhteenvedossa esitetään eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Institut National de l'Origine et de la Qualité (INAO) Osoite: 51, rue d'Anjou F-75008 Paris Puhelin: (33) 01 53 89 80 00 Faksi: (33) 01 53 89 80 60 Sähköposti: info@inao.gouv.fr

2. Ryhmittymä:

Nimi: Syndicat de Défense de l'Époisses Osoite: Mairie d'Époisses F-21460 Époisses Puhelin: (33) 03 80 96 34 61 Faksi: (33) 03 80 96 34 61 Sähköposti: contact@fromages-epoisses.com Kokoonpano: tuottaja/jalostaja ( X ) muu ( )

3. Tuotelaji:

Luokka 1.3 — Juustot

4. Eritelmä:

(yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1. Nimi: ”Époisses”

4.2. Kuvaus: Juusto on pehmeä ja täysrasvaisesta lehmänmaidosta valmistettu. Kuori on pesty, sileä tai hieman rosoinen ja kiiltävä. Väri vaihtelee oranssisesta norsunluusta tiilenpunaiseen. Muoto on sylinterinomainen, ja juustoa on kahta kokoa: halkaisija 95–115 mm ja paino 250–350 grammaa taikka halkaisija 165–190 mm ja paino 700–1 100 grammaa. Rasvapitoisuus on vähintään 50 prosenttia kuiva-aineesta ja kuiva-ainepitoisuus vähintään 40 prosenttia. Juusto on vaalean beigen väristä, notkean samettimaista, pehmeää ja kevyesti suolattua. Juuston sisällä tapahtuu osittainen proteolyysi juuston kypsyysasteesta riippuen.

4.3 Maantieteellinen alue: Eräät Côte d'Orin, Yonnen ja Haute-Marnen departementtien osat Bourgognen alueella.

Côte d'Orin departementti:

— Seuraavat kantonit: Arnay-le-Duc, Bligny-sur-Ouche, Liernais, Pouilly-en-Auxois (kokonaan).

— Seuraavat kantonit: Dijon (5. kantoni), Gevrey-Chambertin, Grancey-le-Château, Is-sur-Tille, Saint-Seine-l'Abbaye, Selongey, Sombernon (kokonaan).

— Seuraavat kantonit: Aignay-le-Duc, Baigneux-les-Juifs, Châtillon-sur-Seine, Laignes, Montbard, Précy-sous-Thil, Recey-sur-Ource, Saulieu, Semur-en-Auxois, Venarey-les-Laumes, Vitteaux (kokonaan).

Haute-Marnen departementti:

— Seuraavat kantonit: Auberive ja Prauthoy (kokonaan).

Yonnen departementti:

— Seuraavat kantonit: Avallon, Guillon, L'Isle-sur-Serein (kokonaan).

4.4 Alkuperätodisteet: Kaikki toimijat täyttävät vaatimusten noudattamista koskevan ilmoituksen, jonka INAO rekisteröi. Ilmoituksen perusteella INAO pystyy tunnistamaan kaikki toimijat. Jokaisen toimijan on pidettävä INAO:n saatavilla rekisterit sekä kaikki maidon ja juustojen alkuperän, laadun ja tuotantoedellytysten tarkastamisen kannalta tarvittava aineisto.

Alkuperänimityksellä suojatun tuotteen ominaispiirteiden tarkastamisen yhteydessä tuotteiden laatu ja luonteenomaisuus varmistetaan analyyttisellä ja aistinvaraisella tutkimuksella.

4.5 Tuotantomenetelmä: Maito tuotetaan ja juustot jalostetaan ja kypsytetään 4.3 kohdassa määritetyllä maantieteellisellä alueella.

Epoisses-juuston valmistuksessa käytetään pelkästään Brune-, Montbéliarde- tai Simmental Française -rotuisten lehmien maitoa. Niillä tiloilla, jotka eivät täytä tätä edellytystä, on 31 päivään joulukuuta 2009 saakka aikaa ryhtyä noudattamaan sitä. Päivittäisestä rehuannoksesta vähintään 80 prosenttia kuiva-aineen painosta on peräisin edellä mainitulta maantieteelliseltä tuotantoalueelta.

Nurmiruokinnan alusta vähintään 15 päivään kesäkuuta asti lypsylehmiä ruokitaan pääosin laidunruokinnalla tai jakamalla nurmirehua. Nurmen osuus on vähintään 50 prosenttia perusannoksesta. Nurmiala on tuotannossa olevaa lypsylehmää kohden vähintään 20 aaria, vihantarehuruokinnassa 15 aaria. Kuivana säilötyn rehun (jonka kuiva-ainepitoisuus on yli 85 prosenttia) ja pyöröpaalatun heinän osuus on muina aikoina vähintään 30 prosenttia perusannoksesta.

Maitoraaka-aineiden lisäksi maidossa tai valmistuksessa sallitaan ainesosina, valmistuksen apuaineina tai lisäaineina ainoastaan juoksutin, vaarattomat bakteeriviljelmät, hiivat, jalohomeet ja suola.

Juusto valmistetaan täysirasvaisesta lehmänmaidosta hyydyttämällä maitopohjaisia ainesosia. Massa leikataan karkeasti rikkomatta juustoumaa, minkä jälkeen se laitetaan muotteihin. Heran annetaan valua luontaisesti pois. Juusto kuivasuolataan, ja sitä kypsytetään vähintään 4 viikkoa. Kypsytyksen aikana juustoa pestään vedellä, johon on lisätty Marc de Bourgogne -viinaa, minkä ansiosta juusto saa luontaisen tiilenpunaisen värinsä, kun pinnan bakteerit pigmentoituvat. Väriaineiden käyttö on kiellettyä.

4.6 Yhteys maantieteelliseen alkuperään: Epoissesessa asuvat sistersiläismunkit keksivät juuston 1500-luvun alussa, ja paikalliset talonpojat jatkoivat valmistusmenetelmän kehittämistä. Madame de Sévigné ylisti juustoa, ja Brillat-Savarin nimesi sen vuonna 1825 ”juustojen kuninkaaksi”. Juuston myynti lisääntyi vuodesta 1840.

Juuston valmistus levisi synnyinsijoiltaan Pays d'Auxois'sta lähialueille, joiden samankaltaiset loivarinteiset merkelimaat tarjosivat karjankasvatukseen sopivia laitumia. Luonnonympäristöönsä sopeutuneiden Brune-, Montbéliarde- ja Simmental Française -rotuisten lehmien maito saa laidunruokinnan ansiosta tietynlaisen, juuston valmistusta helpottavan mineraalipitoisuuden. Lisänä on toimijoiden taitotieto (varsinkin juuston kypsennys) ja se seikka, että useat toiminnot tehdään edelleen käsin.

Tämä alkuperäistuotanto on olennainen osa alueen kulttuuriperintöä ja taloutta. Sen ansiosta pienet tuotantoyksiköt ja perinteiset nautarodut voivat säilyä.

4.7 Valvontaelin:

Nimi: Institut National de l'origine et de la qualité (INAO) Osoite: 51, rue Anjou F-75008 Paris Puhelin: (33) 01 53 89 80 00 Faksi: (33) 01 53 89 80 60 Sähköposti: info@inao.gouv.fr

Institut National des Appellations d'Origine on maatalousministeriön alainen hallinnollinen julkinen laitos, joka on oikeudelliselta muodoltaan oikeushenkilö.

Alkuperänimityksellä suojattujen tuotteiden tuotantoedellytysten valvonta on INAO:n vastuulla.

Jos maantieteellisen alueen rajausta tai jotakin tuotantoedellytystä ei noudateta, alkuperänimityksen käyttö missä tahansa muodossa ja tarkoituksessa kielletään.

Nimi: Direction Générale de la Concurrence, de la Consommation et de la Répression des Fraudes (DGCCRF) Osoite: 59, Boulevard Vincent Auriol F-75703 Paris Cedex 13 Puhelin: (33) 01 44 87 17 17 Faksi: (33) 01 44 97 30 37 Sähköposti: C3@dgccrf.finances.gouv.fr

DGCCRF on talous-, valtiovarain- ja teollisuusministeriön yksikkö.

4.8 Merkintä: Velvoite käyttää logoa, jossa merkintä ”INAO”, maininta ”Appellation d'Origine Contrôlée” ja tuotteen nimi.